ASAP มองตลาดรถเช่าปี 63 โตตามเทรนด์โลก มั่นใจหนุนผลงานโตตามเป้า
ASAP มองตลาดรถเช่าปี 63 โตตามเทรนด์โลก มั่นใจหนุนผลงานโตตามเป้า
ASAP มองตลาดรถเช่าปี 63 โตตามเทรนด์โลก มั่นใจหนุนผลงานโตตามเป้า
13 ม.ค. 2563

นายทรงวิทย์ ฐิติปุญญา ประธานเจ้าหน้าที่บริหาร บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP เปิดเผยว่า ภาพรวมธุรกิจรถยนต์ให้เช่าในปีนี้จะเติบโตได้ดีขึ้นตามเทรนด์ของโลก โดยพบว่าองค์กรธุรกิจขนาดใหญ่ ทั้งหน่วยงานภาครัฐ รัฐวิสาหกิจ และภาคเอกชน ได้ใช้บริการรถเช่าระยะยาวแบบจ้างเหมาบริการ (Outsourcing Services) จากผู้ประกอบการที่ให้บริการรถเช่ามากขึ้น ซึ่งส่งผลให้องค์กรหรือหน่วยงานต่าง ๆ ที่เลือกใช้บริการสามารถบริหารค่าใช้จ่ายภายในองค์กรได้อย่างมีประสิทธิภาพ
สำหรับในปีนี้ บริษัทจะใช้จุดแข็งของพอร์ตรถยนต์ให้เช่า ที่ปัจจุบันมีประมาณ 20,000 คัน ตอบสนองความต้องการของลูกค้าที่ต้องการใช้บริการรถเช่าที่มีระดับมาตรฐานการดูแลและซ่อมบำรุง ซึ่งที่ผ่านมา แบรนด์ asap (เอแซ็ป) ได้รับความไว้วางใจในการให้บริการจากลูกค้าที่เลือกใช้บริการมาโดยตลอด จึงส่งผลให้องค์กรและหน่วยงานต่าง ๆ ต่อสัญญาเพื่อใช้บริการอย่างต่อเนื่อง
รวมถึงบริษัทมุ่งที่จะขยายฐานลูกค้ากลุ่มองค์กรเพิ่มเติม ทำให้รายได้จากกลุ่มธุรกิจรถยนต์ให้เช่าระยะยาวของ asap ซึ่งเป็นสัดส่วนรายได้หลักมีความมั่นคงมากยิ่งขึ้น
ทั้งนี้ สอดคล้องกับกลุ่มธุรกิจรถยนต์ให้เช่าระยะสั้น asap มีเป้าหมายที่จะผลักดันรายได้จากธุรกิจนี้ให้มากขึ้น โดยมีแผนรุกขยายตลาด asap GO ที่คิดค่าบริการรถเช่าตามการใช้งานจริง ให้เข้าถึงกลุ่มลูกค้าที่หลากหลายมากขึ้น ซึ่งที่ผ่านมา บริษัทได้ให้บริการเฉพาะกลุ่มลูกค้าองค์กรเป็นหลัก ปัจจุบัน บริษัท ได้พัฒนาฟีตเจอร์เพื่ออำนวยความสะดวกให้ลูกค้าองค์กรที่เพิ่มขึ้น โดยลูกค้าองค์กรสามารถเรียกใช้บริการผ่านแอพพลิเคชั่นได้ทันที ก่อนจะต่อยอดตลาดไปสู่กลุ่มลูกค้าทั่วไป
สำหรับ asap Limousine หรือรถยนต์ให้เช่าพร้อมคนขับ ซึ่งบริษัท ได้เปิดตัวในไตรมาส 4 ปีที่ผ่านมา ได้รับการตอบรับที่ดีจากลูกค้าเช่นกัน ด้วยมาตรฐานการให้บริการแบบมืออาชีพ จึงมั่นใจว่าจะได้รับความนิยมจากลูกค้าที่ดีอย่างต่อเนื่องและส่งต่อการผลักดันรายได้จากกลุ่มธุรกิจรถยนต์ให้เช่าระยะสั้นเพิ่มขึ้น
“ด้วยจุดแข็งของเรา ที่มีพอร์ตรถให้เช่าขนาดใหญ่เข้ามาช่วยสนับสนุนแผนต่อยอดสร้างรายได้เพิ่มในทุกกลุ่มธุรกิจ และการนำเสนอบริการใหม่ ๆ ที่ครอบคลุมทุกพฤติกรรมและความต้องการในการใช้บริการของลูกค้าทุกกลุ่ม บริษัทจึงมั่นใจว่า ด้วยความพร้อมด้านบริการของ asap จะทำให้ได้รับความไว้วางใจจากลูกค้าในการใช้บริการรถเช่าเพิ่มขึ้น และผลักดันการดำเนินงานปี 63 เติบโตตามแผน” นายทรงวิทย์ กล่าว